EUROOPPA-LIIGA, VIIMEINEN KARSINTAKIERROS, 2. OSA Rapid Wien - HJK 3-3 (2-1) 1-0 Louis Schaub (10 min) 2-0 Louis Schaub (13 min) 2-1 Macoumba Kandji (15 min) 2-2 Nikolai Alho (77 min) 2-3 Demba Savage rp (88 min) 3-3 Dominik Wydra (90+4 min) HJK jatkoon yhteismaalein 5-4.

Helsingin Jalkapalloklubi on tehnyt suomalaista jalkapallohistoriaa. HJK pelasi 3-3-tasapelin Rapid Wieniä vastaan Eurooppa-liigan lohkovaiheen viimeisen karsintakierroksen jälkimmäisessä osassa.

Näin ollen HJK voitti otteluparin yhteismaalein 5-4 ja eteni ensimmäisenä suomalaisseurana Eurooppa-liigan lohkovaiheeseen. Edellisen kerran suomalainen joukkue on ollut mukana eurokentillä lohkovaiheessa vuonna 1998, kun HJK selviytyi karsinnoista Mestarien liigaan.

Karmea alku

Ottelun alku oli HJK:n kannalta katastrofaalinen. Pelikellossa oli vain 13 minuuttia, kun Rapid johti ottelua 2-0.

Itävaltalaisten molemmista maaleista vastasi ensimmäisessäkin osassa osunut huippulupaava Louis Schaub, jonka vasen jalka teki tuhojaan. Ensimmäisen maalinsa Schaub laukoi 10 minuutin pelin jälkeen HJK-puolustuksen nukkuessa.

Vain kolme minuuttia myöhemmin 19-vuotias hyökkäävä keskikenttäpelaaja sai pallon rangaistusalueen tuntumaan ja pyssytti pallon upeasti HJK-maalin yläkulmaan.

Kandji nosti toiveita, Alho ratkaisi

HJK keräsi kuitenkin hienosti itsensä. Vain kaksi minuuttia Schaubin toisen maalin jälkeen Macoumba Kandji siirsi kulmapotkun jälkitilanteesta helsinkiläisten kavennus maalin. 2-1-numeroissa lähdettiin myös viettämään taukoa.

Toisella jaksolla HJK oli pitkään pahassa pinteessä, mutta Rapid ei pystynyt käyttämään maalipaikkoja hyväkseen. Sen jälkeen iski HJK ja Nikolai Alho.

Tällä kaudella Veikkausliigassa useamman upean vapaapotkumaalin tehnyt Alho pääsi yrittämään maalintekoa reilusta 20 metristä. Alhon kierteinen vapaapotku painui Rapid-vahti Jan Novotan selän taakse.

Tämän jälkeen Rapid ei saanut luotua kunnollisia maalipaikkoja, ja lopulta HJK sinetöi otteluparin. Demba Savage hankki rangaistuspotkun, jonka hän itse upotti varmasti itävaltalaisten maaliin.

Rapidin Dominik Wydra onnistui vielä lisäajalla tekemään 3-3-tasoituksen, mutta maali oli lopulta vain kosmetiikkaa.